b'\n_START_ARTICLE_\nEssoraffineriet p\xc3\xa5 Slagentangen\n_START_PARAGRAPH_\nEssoraffineriet p\xc3\xa5 Slagentangen, ogs\xc3\xa5 kalt Slagenraffineriet og annet, er et oljeraffineri som ligger p\xc3\xa5 Slagentangen, et nes ved Oslofjorden  i T\xc3\xb8nsberg kommune i Vestfold mellom \xc3\x85sg\xc3\xa5rdstrand og T\xc3\xb8nsberg. Raffineriet er Vestfolds st\xc3\xb8rste eksportbedrift og arbeidsplass til omkring 300 ansatte i T\xc3\xb8nsberg-omr\xc3\xa5det. Anlegget eies av det amerikanske oljeselskapet ExxonMobil, men blir drevet av datterselskapet Esso Norge. Raffineriet ble satt i drift h\xc3\xb8sten 1960, men offisielt \xc3\xa5pnet sommeren etter. Den h\xc3\xb8yeste skorsteinen p\xc3\xa5 raffineriet er 60 meter h\xc3\xb8y, noe som gj\xc3\xb8r den til Vestfolds h\xc3\xb8yeste byggverk.\n_START_SECTION_\nHistorikk\n_START_PARAGRAPH_\nOljeraffineriet p\xc3\xa5 Slagentangen sto ferdig i 1960, men ble offisielt \xc3\xa5pnet 8. juni 1961. Den f\xc3\xb8rste r\xc3\xa5oljelasten kom fra Venezuela med M/T \xc2\xabH\xc3\xb8egh Gannet\xc2\xbb 21. oktober 1960.  Fra da av fantes det en betydelig petroleumsrelatert produksjon i Norge basert p\xc3\xa5 importerte r\xc3\xa5varer, blant annet ved Essos anlegg p\xc3\xa5 Vall\xc3\xb8y bare fem km lenger s\xc3\xb8r. Essoraffineriet kom nesten samtidig med at privatbilismen tok til \xc3\xa5 \xc3\xb8ke i Norge etter at bilsalget ble fritt fra 1960. Det nye raffineriet kom derfor ogs\xc3\xa5 til \xc3\xa5 dekke en \xc3\xb8kende ettersp\xc3\xb8rsel etter bilbensin._NEWLINE_Essoraffineriet var Norges f\xc3\xb8rste og Skandinavias st\xc3\xb8rste oljeraffineri da det \xc3\xa5pnet. Innvielsen ble foretatt ved statsminister Einar Gerhardsen  som ankom med chartrede S/S \xc2\xabStavangerfjord\xc2\xbb sammen med fru Werna og raffineriets direkt\xc3\xb8r N. F. Myers og frue, samt 400 gjester. 800 andre gjester ankom med tog, buss og bil. A/S Esso-raffineriet, Norge var da et datterselskap av det amerikanske Standard Oil Company. Anlegget kostet 220 millioner kroner. Destillasjonsanlegget hadde en kapasitet p\xc3\xa5 6000 tonn r\xc3\xa5olje per dag, det vil si omkring 500 liter i minuttet. Kaianlegget kunne allerede da ta i mot tankskip p\xc3\xa5 opptil 100 000 tonn._NEWLINE_Omsetningen var i \xc3\xa5r 2000 p\xc3\xa5 10 milliarder kroner, og overskuddet etter skatt p\xc3\xa5 godt over 500 millioner kroner. Skatten gikk til staten og ikke til T\xc3\xb8nsberg kommune som tidligere. N\xc3\xa6rmere to tredjeparten ble eksportert til USA, Det fjerne \xc3\xb8sten og Europa._NEWLINE_I forbindelse med anlegget av Esso-Raffineriet p\xc3\xa5 Slagentangen ble riksvei 294 utvidet i bredden. Byggingen sysselsatte p\xc3\xa5 topp 1500 personer, og i tillegg ble det ansatt noen hundre som skulle jobbe i det ferdige raffineriet. Tidligere Sem kommune fikk derfor en vekst i folketallet p\xc3\xa5 grunn av tilflyttingen under anleggsarbeidet. Raffineriet er en av kommunen st\xc3\xb8rste industriarbeidsplass og var lenge sv\xc3\xa6rt viktig for skattetilgangen i kommunen.\n_START_SECTION_\nI dag\n_START_PARAGRAPH_\nEsso-raffineriet p\xc3\xa5 Slagentangen behandler i dag 5,6 millioner tonn petroleum per \xc3\xa5r. Norges andre raffineri, Statoil-raffineriet p\xc3\xa5 Mongstad i Hordaland, har en kapasitet p\xc3\xa5 nesten det dobbelte. Raffineriet foredler r\xc3\xa5olje (hydrokarboner) til s\xc3\xa6rlig fyringsolje og drivstoff for biler, b\xc3\xa5ter og fly. Omkring 60 prosent av de ferdige produktene blir eksportert ut av landet. Oljen transporteres til Slagentangen med skip og f\xc3\xb8res i land ved en egen oljeterminal p\xc3\xa5 et kaianlegg nord for selve raffineriomr\xc3\xa5det._NEWLINE_ExxonMobils raffineri p\xc3\xa5 Slagentangen genererer store mengder spillvarme i form av rein varmluft som i dag ikke nyttiggj\xc3\xb8res._NEWLINE_Slagnraffineriet har v\xc3\xa6rt gjennom flere store utvidelser og oppgarderinger, blant annet i 2005 og 2007._NEWLINE_En aktiv fagforening ved raffineriet kom f\xc3\xb8rst i 1996, men bare rundt 100 av 250 arbeidere er organisert i Parat (tidligere PRIFO (Privatansattes Fellesorganisasjon). Fra 1993 rustestes arbeidere i visse stillinger \xc3\xa5rlig._NEWLINE_\xc3\x85rlige anl\xc3\xb8p er nesten 800._NEWLINE_P\xc3\xa5 Slagentangen selges det \xc3\xa5rlig ca. 2,5 millioner tonn diesel, og av dette g\xc3\xa5r ca. 60 prosent til eksport.\n_START_SECTION_\nDirekt\xc3\xb8rer\n_START_PARAGRAPH_\nBlant direkt\xc3\xb8rene ved raffineriet kan nevnes den senere milj\xc3\xb8verneren \xc3\x98ystein Dahle (fra 1978), Sverre Bryd\xc3\xb8y, Petter Finn Holland (1999\xe2\x80\x932005) og Tore Rev\xc3\xa5 (fra 2005)\n_START_SECTION_\nEssoskogen\n_START_PARAGRAPH_\nS\xc3\xb8r for raffineriet er Essoskogen beholdt ur\xc3\xb8rt som en verneskog for virksomheten p\xc3\xa5 anlegget. Skogen er et popul\xc3\xa6rt tur- og rekreasjonsomr\xc3\xa5de.\n_START_SECTION_\nGasskraftverk og s\xc3\xb8ppelforbrenningsanlegg\n_START_PARAGRAPH_\nSkagerak Kraft og andre har hatt planer om et gasskraftverk p\xc3\xa5 Slagentangen. Kraftverket skulle bli p\xc3\xa5 400-1\xc2\xa0000 MW og ha anlegg for CO2-h\xc3\xa5ndtering. Renseanlegget kunne ogs\xc3\xa5 ha fanget opp dagens utslipp fra Esso Slagentangen p\xc3\xa5 300 000 tonn C02 \xc3\xa5rlig. Planene om f\xc3\xa5 kraftverket ferdig til 2014 ble i 2008 lagt p\xc3\xa5 is._NEWLINE_Administrasjonen i T\xc3\xb8nsberg kommune har hatt \xc3\xb8nsker om \xc3\xa5 etablere et s\xc3\xb8ppelforbrenningsanlegg i et omr\xc3\xa5de av Essoskogen, men har m\xc3\xb8tt kraftige protester.'